Talous- ja sosiaalikomitean lausunto aiheesta "Ehdotus: Neuvoston asetus humala-alan yhteisestä markkinajärjestelystä annetun asetuksen (ETY) N:o 1696/71 muuttamisesta"



Virallinen lehti nro C 193 , 10/07/2001 s. 0038 - 0039



Talous- ja sosiaalikomitean lausunto aiheesta "Ehdotus: Neuvoston asetus humala-alan yhteisestä markkinajärjestelystä annetun asetuksen (ETY) N:o 1696/71 muuttamisesta" (2001/C 193/09) Neuvosto päätti 22. joulukuuta 2000 Euroopan yhteisön perustamissopimuksen 36 ja 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 30. maaliskuuta 2001. Esittelijä oli Adalbert Kienle. Talous- ja sosiaalikomitea hyväksyi 25.-26. huhtikuuta 2001 pitämässään 381. täysistunnossa (huhtikuun 25. päivän kokouksessa) seuraavan lausunnon. Äänestyksessä annettiin 61 ääntä puolesta 1:n pidättyessä äänestämästä. 1. Taustaa 1.1. Humala on oluen sielu, sanotaan sananlaskussa. Humala (humulus lupulus) on köynnöskasvi, jonka hedelmät (tähkät) sisältävät karvasta lupuliinia. Tämä on maltaiden, hiivan ja veden ohella tärkeä oluen raaka-aine. Humalan osuus oluen tuotantokustannuksista on kuitenkin vain 0,3 prosenttia. 1.2. Humalaa viljellään nykyisin kahdeksassa Euroopan unionin jäsenvaltiossa, ja sen viljely on perinteisesti voimakkaasti vientiin ja maailmanmarkkinoille suuntautunut tuotantoala. Humalan kokonaisviljelyala on noin 22700 hehtaaria, joilla tuotetaan noin 35000 tonnia humalan tähkiä. Koko maailman humalatuotannosta (94000 tonnia) tuotetaan siis Euroopan unionissa 37 prosenttia. 1.3. Humalan viljely vaatii huomattavan paljon investointeja ja työaikaa. 1.4. Humalamarkkinat perustuvat suurimmaksi osaksi jopa viisi vuotta voimassa oleviin sopimuksiin. Näin pyritään pienentämään alan markkinoiden huomattavia riskejä. Tuottajaryhmittymät ovat kaikissa Euroopan humalantuottajamaissa tärkeässä osassa pyrittäessä parantamaan jatkuvasti humalan laatua markkinoiden toiveiden mukaiseksi. 1.5. Panimoteollisuuden keskittymissuuntaus jatkuu edelleen. Tällä hetkellä noin 30 panimoa tai panimokonsernia tuottaa kaksi kolmannesta koko maailman oluesta. 1.6. Humala-alan yhteinen markkinajärjestely perustettiin vuonna 1971. Yhteisön talousarviosta siihen myönnetyt varat ovat vähenneet 13 miljoonasta eurosta vuonna 1997 12,4 miljoonaan euroon vuonna 2000. 2. Tiivistelmä komission ehdotuksista 2.1. Humala-alan yhteisestä markkinajärjestelystä annetun asetuksen (ETY) N:o 1696/71 12 artiklan 5 kohdan a alakohdan perusteella asetettiin tuotantotueksi vuoden 1996 sadosta vuoden 2000 satoon 480 ecua hehtaarilta. Nyt komissio ehdottaa tuen jatkamista kahdella vuodella. 3. Huomioita 3.1. Komitea yhtyy komission ja kaikkien EU:n humalantuottajavaltioiden tuottajaryhmittymien näkemykseen, jonka mukaan viisivuotinen tukiohjelma on edistänyt ratkaisevasti laadun parantamista, uusiin lajikkeisiin siirtymistä ja siten yleisesti EU:n humalantuotannon vakauttamista. 3.2. On myös osoittautunut, että viljelyalojen kesannointi tai lopullinen raivaus, joita sovellettiin neljässä (vuodesta 1999 viidessä) tuottajavaltiossa, soveltuvat tässä tapauksessa hyvin osaksi markkinajärjestelyä. 3.3. Voidaan olettaa, että panimoalan ja humalakaupan maailmanlaajuiset keskittymisprosessit jatkuvat, kun taas humalan tuotanto tapahtuu rakennemuutoksesta huolimatta edelleen verrattain pienissä yksiköissä. 3.4. Komitea uskoo, että suurten tuotanto- ja markkinariskien sekä uusiin lajikkeisiin siirtymisen vuoksi etusijalla on tulevaisuudessakin pääasiassa viideksi vuodeksi solmittaviin ennakkosopimuksiin perustuva pitkäaikainen sopimustuotanto. 3.5. Komitea toteaa, että tukijärjestelmällä tuetut tuottajaryhmittymät ovat viiden viime vuoden aikana parantaneet merkittävästi humalantuotannon laatua, kasvinsuojelua, markkinointia ja logistiikkaa ja kohentaneet siten huomattavasti Euroopan humalantuotannon kilpailukykyä maailmanmarkkinoilla. Näitä toimia tulisi kestävän humalanviljelyn ja jatkuvan sopimustuotannon nimissä johdonmukaisesti jatkaa. 3.6. Tuottajat ja tuottajaryhmittymät joutuvat kohtaamaan kansainvälisen panimoteollisuuden sekä maailmanlaajuisen humalakaupan voimakkaan keskittymisen. Humalakauppa on neljän viime vuoden aikana keskittynyt kahteen suureen ryhmään, joista toisen osuus maailman humalakaupasta on noin 30, toisen noin 40 prosenttia. 3.7. Jotta voidaan vastata humalantuotannon ja -markkinoinnin erityisriskeihin ja laatuvaatimuksiin sekä antaa maailmanlaajuiselle panimoteollisuudelle viesti EU:n humalantuotannon toimitusvarmuudesta tulevaisuudessakin, komitea pitää asianmukaisena, että tuotantotukijärjestelmää jatketaan viidellä vuodella. Bryssel, 25. huhtikuuta 2001. Talous- ja sosiaalikomitean puheenjohtaja Göke Frerichs